સોમવારે બપોરે ગૃહ રાજ્યમંત્રી પ્રદીપસિંહ જાડેજાએ રાજ્યના પોલીસ વડા શિવાનંદ ઝા સાથે અને મુખ્ય સચિવ જે. એન. સિંઘે રાજ્યના તમામ જિલ્લા પોલીસ વડા સાથે વીડિયો કોન્ફરન્સ યોજીને પરપ્રાંતિયોને રક્ષણ આપવાના અને તેમને સલામતીનો અહેસાસ અપાવવાની સૂચનાઓ આપી હતી. એટલું જ નહીં, મુખ્યમંત્રી વિજય રૂપાણીએ પણ હુમલા કરનારાઓ સામે કડક હાથે કામ લેવાના આદેશ આપ્યા છે. તેમ છતાં પરપ્રાંતિય શ્રમિકોની હિજરત અવિરત સોમવારે પણ જારી રહી હતી. મોડી રાતથી જ પરપ્રાંતિય શ્રમિકો પરિવાર સાથે વતન જવા અમદાવાદ રેલવે સ્ટેશન પર ખડકાઈ ગયા હતા. રેલવે સૂત્રોના જણાવ્યા મુજબ ત્રણ દિવસમાં 50,000થી વધુ લોકો ઉત્તર ભારત તરફ નીકળી ગયા છે.